钦定古今图书集成/方舆汇编/职方典/第1106卷 > 《晨光丽仙掌赋》〈以有如攀青天捧白日为韵〉唐·潘存实
## 钦定古今图书集成/方舆汇编/职方典/第1106卷 > 《晨光丽仙掌赋》〈以有如攀青天捧白日为韵〉唐·潘存实

“晴天既曙，峻岳凝青。仰熙熙之旭将吐，见高高之掌
呈形。假彼晶光，庶有分于清浊；挺兹秀异，示无双于
杳冥。燠矣而昇，苕然相射，浮艳华之烂烂，靡太虚之
奕奕。写乾坤之丽色，先觉曈昽；廓烟雾之馀姿，转见
明白。疑参若木，似折芙蕖。杲杲之容渐积，惨惨之状，
不如下映而千岩共晓，上照而丹霞共舒。影曜人间，
每当瞻瞻之早；迹居物外，长承煦煦之初。昭昭以临，
峨峨莫匹。向空凝彩，若月下之对金茎；绕指流辉，异
楼上之呈素质。既炫晃之旁达，亦孤标而独出。幸当
清净之晨，免敌沈阴之日。佳气或烁，朝云不还。发明
媚于紫霄之际，擎彩翠于碧落之间。自彰和朗，宁俟
跻攀。遥挥六龙，迥临万有。初分焜燿”，讶髣髴以成文；
俯掬清光，信烂熳而入手。则知事不虚妍，理资相鲜，
因流光德，获照金天。想清风旁来，宛其穆若，视晴景
中驻，何愧拳然。故得无私功博，润色道全，当八极洞
开之次，明二仪交泰之先，岂独擘洪濛而干造化，设
形象以配神仙而已哉。于是灵踪长耸，日华长捧。不
然，何群山逦迤而相奉。